ทำไม LATAM สายการบินยักษ์ใหญ่ในอเมริกาใต้ จึงประกาศยื่นล้มละลาย
หลังจากได้รับผลกระทบจาก COVID-19 ทำให้สายการบินยักษ์ใหญ่ในละตินอเมริกาอย่าง LATAM ที่มีผู้ใช้บริการถึง 74 ล้านราย มีเที่ยวบินมากกว่า 1,000 เที่ยวต่อวันได้ ประกาศยื่นล้มละลายหลังจากยื่นเรื่องต่อศาลในสหรัฐอเมริกา แม้ว่าในช่วงก่อนหน้าสายการบินจะมีกำไรติดต่อกันถึง 4 ปี โดยในปี 2019 ที่ผ่านมาสายการบินรายงานกำไรถึง 190 ล้านเหรียญสหรัฐ และบอร์ดของสายการบินยังอนุมัติจ่ายเงินปันผล ซึ่งแตกต่างกับสายการบินอื่นๆ ในทวีปเดียวกันที่ส่วนใหญ่ไม่ค่อยมีการจ่ายเงินปันผล หรือไม่ก็ขาดทุน โดยงบการเงินล่าสุดนั้นสายการบินเหลือเงินสดอยู่ประมาณ 1,300 ล้านเหรียญสหรัฐ ขณะที่มีหนี้สินทั้งหมดที่ได้แจ้งต่อศาลในสหรัฐว่ามีหนี้รวมทั้งสิ้น 18,000 ล้านเหรียญสหรัฐ ซึ่งผลกระทบจาก COVID-19 ทำให้สายการบินไม่สามารถดำเนินธุรกิจตามปกติ ส่งผลต่อเนื่องทำให้สายการบินประสบปัญหาทางการเงินทันที จึงยื่นล้มละลาย เพื่อที่จะปรับโครงสร้างหนี้ รวมไปถึงปรับกลยุทธ์ของธุรกิจใหม่หลังจากนี้ โดยล่าสุด Fitch Ratings ปรับลดความน่าเชื่อถือ LATAM ลงมาที่ D คือไม่สามารถชำระหนี้ได้ และจะพิจารณาจัดอันดับความน่าเชื่อถือใหม่ หลังจากบริษัทได้จัดทำแผนฟื้นฟูแล้ว และนอกจากนี้สายการบินยังออกมากล่าวว่าจะยังดำเนินธุรกิจตามปกติหลังจากนี้ด้วย
ข่าวเศรษฐกิจและการเงิน,ความรู้ทางการเงิน,ข้อมูลการเงินรายบริษัท